Cupcakes με κάστανο
Αξιοποιούμε τη φίνα νοστιμιά του κάστανου σε ένα πολύ αγαπητό γλυκό, ιδανικό για πρωινό, για σνακ αλλά και μαζί με τον καφέ ή το τσάι.
5 αυγά, 150 γρ. ζάχαρη λευκή, κρυσταλλική, 400 γρ. πουρές κάστανου (Εναλλακτικά, χρησιμοποιούμε έτοιμο, ελαφρώς γλυκό πουρέ – όχι μαρμελάδα– που βρίσκουμε σε μεγάλα σούπερ μάρκετ), 100 γρ. αμύγδαλα λευκά, αλεσμένα σε σκόνη, 100 γρ. αλεύρι που φουσκώνει μόνο του, 1 κουτ. γλυκού μπέικιν πάουντερ, λίγο βούτυρο λιωμένο, για τη φόρμα, 150 γρ. κουβερτούρα με 50-55% κακάο, 1 κουτ. σούπας βούτυρο αγελαδινό, 200 γρ. κρέμα γάλακτος με 35-36% λιπαρά, ψιλοκομμένα μαρόν γκλασέ, για το σερβίρισμα (προαιρετικά)
Για τα cupcakes με κάστανο, προθερμαίνουμε τον φούρνο στους 180°C. Βουτυρώνουμε μια φόρμα για cupcakes 12 θέσεων ή 12 φορμάκια για μάφιν ή cupcakes (μπορούμε να χρησιμοποιήσουμε και χάρτινα ή αλουμινένια μιας χρήσης).Χτυπάμε στο μίξερ τα αυγά με τη ζάχαρη, μέχρι να ασπρίσουν και να αφρατέψουν. Προσθέτουμε σταδιακά τον πουρέ κάστανου, χτυπώντας σε χαμηλή ταχύτητα μέχρι να ενσωματωθεί. Ρίχνουμε τη σκόνη αμυγδάλου, το αλεύρι και το μπέικιν πάουντερ και συνεχίζουμε να χτυπάμε σε χαμηλή προς μέτρια ταχύτητα μέχρι να ενωθούν.Αδειάζουμε το μείγμα στις βουτυρωμένες θήκες και ψήνουμε για 25 λεπτά, μέχρι να γίνουν φουσκωτά κεκάκια και η λάμα ενός μαχαιριού που θα βυθίσουμε στο κέντρο του ενός να βγει καθαρή και στεγνή.Τα αφήνουμε να κρυώσουν για περίπου 20 λεπτά.Σε ένα κατσαρολάκι λιώνουμε σε μέτρια φωτιά την κουβερτούρα με το βούτυρο και την κρέμα γάλακτος, ανακατεύοντας μέχρι να γίνουν λεία κρέμα.Την αφήνουμε να κρυώσει και να σφίξει.Έπειτα καλύπτουμε τα cupcakes με μια πλούσια στρώση επικάλυψης και στολίζουμε με τα κάστανα μαρόν γκλασέ.
Αλεύρι (ζύμες),Αυγά,Σοκολάτα